Скупштина Градске општине Вождовац, на седници одржаној 07. септембра 2026. године, на основу члана 24. став 3. и члана 41. став 3. и став 4. Закона о јавним предузећима („Службени гласник РС“, бр. 15/16 и 88/19) и чл. 28. став 1. тачка 8 Статута Градске општине Вождовац – пречишћен текст („Сл. Лист града Београда 96/19), донела је
РЕШЕЊЕ
1. Именује се Милан Тадић, дипл. економиста, из Београда, за директора Јавног предузећа „Пословни центар - Вождовац“, на период од четири године, на основу спроведеног јавног конкурса.
2. Именовани кандидат дужан је да ступи на функцију у року од осам дана од објављивања решења о именовању у „Службеном гласнику Републике Србије“.
3. Ово решење је коначно.
4. Ово решење са образложењем објавити у „Службеном гласнику Републике Србије“, „Службеном листу Града Београда“ и на интернет страници Градске општине Вождовац, и доставити именованом лицу.
Образложење
Чланом 24. став 3. и чланом 41. став 3. Закона о јавним предузећима („Службени гласник РС“, бр. 15/16 и 88/19), прописано је да директора јавног предузећа чији је оснивач јединица локалне самоуправе именује орган одређен статутом јединице локалне самоуправе, на период од четири године, на основу спроведеног јавног конкурса, на предлог надлежног органа јединице локалне самоуправе.
Скупштина градске општине Вождовац је на седници одржаној 12. јуна 2026. године донела Одлуку о спровођењу поступка за избор и именовање директора ЈП „Пословни центар - Вождовац“ I Број: 020-16/2026, те донела Решење о образовању Комисије за спровођење јавног конкурса за избор директора ЈП „Пословни центар - Вождовац“ I Број: 020-17/2026 од 12.јуна 2026.године.
Оглас о спровођењу јавног конкурса је објављен у „Службеном гласнику РС“, бр. 57/26 од 26. јуна 2026. године, у дневном листу „Српски телеграф“ од 20. јуна 2026. године и на званичном сајту Градске општине Вождовац, 20. јуна 2026. године. Рок за достављање пријава по конкурсу био је закључно са 26. јулом 2026. године.
Огласом о јавном конкурсу, између осталог, утврђени су услови за избор директора и докази који се достављају уз пријаву, као и да ће се стручна оспособљеност, знања и вештине кандидата оцењивати у изборном поступку увидом у податке из пријаве и доказе који су поднети уз пријаву, писаном и усменом провером, односно на други одговарајући начин сходно потребама рада предузећа, у складу са законом којим се уређује правни положај јавних предузећа и Уредбом о мерилима за именовање директора јавног предузећа („Службени гласник РС“, број 65/16).
У року утврђеном јавним конкурсом за именовање директора ЈП „Пословни центар - Вождовац“ Вождовац поднета је једна благовремена пријава на овај конкурс, и то:
- Милана Тадића, 14.јула 2026. године у 14,12 часова под бројем 08-1703,
Комисија је дана 30. јула 2026. године одржала своју прву седницу, извршила увид у приложену документацију, те констатовала да је пријава Милана Тадића потпуна.
Истог дана, председница Комисије је обавестила подносиоца пријаве који испуњава услове да се започиње са изборним поступком, те га је позвала на усмени разговор и проверу стручне оспособљености, за 10. август 2026. године.
Комисија је дана 10. августа 2026. године обавила усмени разговор са кандидатом. Ангажовала је стручно лице за проверу оспособљености кандидата за рад на рачунару.
Такође, Комисија је у усменом разговору приступила оцени вештине аналитичког резоновања и логичког закључивања, вештине руковођења, организационих способности, вештине комуникације у међуљудским односима, вештине стратешког планирања и управљања и вештине управљања ресурсима (материјалним, финансијским, кадровским и другим ресурсима значајним за рад јавног предузећа). Истовремено, узела је у обзир чињеницу да је кандидат обављао функцију директора, односно вршиоца дужности директора истог јавног предузећа, те да су резултати овог предузећа у истом периоду на врло задовољавајућем нивоу. Дакле, на основу спроведеног поступка Комисија је утврдила да пријављени Милан Тадић, кандидат са благовременом, потпуном и разумљивом пријавом, испуњава мерила за избор за директора овог предузећа на основу бројчано исказаних резултата, просечном оценом стручне оспособљености, знања и вештина од 3,00, као и оценом знања рада на рачунару и др. вештина са квалификацијом „у потпуности задовољава“.
Стога, Комисија је на својој трећој седници саставила ранг листу за именовање директора ЈП „Пословни центар - Вождовац“ са једним кандидатом, Миланом Тадићем, дипл. економистом из Београда, и исту ранг листу са записницима о спроведеном поступку доставила Већу градске општине Вождовац.
Веће градске општине Вождовац, као овлашћени предлагач, на седници одржаној 27. августа 2026. године, сагласно члану 41. став 3. и став 4. Закона о јавним предузећима и чл. 50. Статута градске општине Вождовац – пречишћен текст („Сл. Лист града Београда 96/19), утврдило је предлог Решења о именовању лица са достављене ранг-листе за директора ЈП „Пословни центар - Вождовац“, као што гласи у диспозитиву и исти  доставља одборницима Скупштине градске општине Вождовац на разматрање и усвајање.

